Laat sy Liefde jou Lei: Hou aan skyn, medegelowige - www.bybelkennis.co.za
by Mitch Kalp · Published 05/10/2011 · Updated 28/09/2014
Laat sy Liefde jou Lei: Hou aan skyn, medegelowige – Milanie Vosloo
Hou aan skyn, medegelowige!
Julle twyfel mos nie een oomblik daaraan dat wat julle vir die Here doen die moeite werd is nie. 1 Korintiërs 15:58c
Hierdie ou wêreld het ‘n manier om ons batterye pap te maak. Die kanse is soms goed dat ons, nog voor ons ons voete by die huis uitgesit het, alreeds deur een of ander vorm van negatiwiteit aangeval is. Misverstande, bekommernis, slegte nuus, dinge wat ons ontstel … lê en wag dikwels vir ons by ons by die voetenend van die bed.
Dis sulke dae wanneer ons wonder hoe op aarde ons tog God se lig kan wees. Hoe kan ons sy heerlikheid uitstraal as ons nie eens in staat is om één dag in vrede en liefde te leef nie? Waarom kies Hy nie maar ander engele om Hom hier op aarde te verheerlik nie? Wesens wat onaangetas deur die swakheid en sondigheid van die wêreld kan opereer?
Die waarheid is: God wil nie hemelliggame gebruik om sy verteenwoordigers hier op aarde te wees nie. Hy het ons gewone sterflinge uitgekies om die hoof van hierdie skepping te wees en sy ewige lig uit te straal.
Moenie toelaat dat die wêreld en sy dinge jou moeg en moedeloos maak nie. Jou God – die Een van die Lig – is in jou. Daarom is jy in staat om, ongeag alles, wél sy lig op aarde te wees. Probeer vandag maar net wéér! Deur Hom kán jy.
Here, maak my asseblief elke dag óór. Maak my só nuut dat U lig en waarheid werklik deur my kan skyn.
Laaste 30: 22,404
Laaste 365 Dae: 463,901